User:Sohail18/sandbox

هالا شهر جو مثالي تعليم رجهان هالا جو تاريخي شهر دستڪاري جي ڪم جي ڪري ته مشهور آهي ئي پر ان سان گڏ هي شهر ميمڻ،آخوند،مخدوم قبيلن جو مرڪز ۽ خاص طور تي دنيا جي عظيم شاعر شاه عبدالطيف ڀٽائي جي ڪري به ڏيهه توڙي پرڏيهه ۾ مشهور آهي، هن شهر جو انفراسٽرڪچر ڏٺو وڃي ته حد درجي کان وڌيڪ خراب آهي، هن شهر جا ڀڳل ٽٽل روڊ رستا،سوڙهيون گهٽيون ۽ وک وک تي گند ڪچري جا بدبودار ڍير هن شهر جي چونڊيل نمائندن جي نااهلي جو واضح ثبوت آهن، پر جيڪڏهن هن شهر جي تعليمي رجهان جي ڳالهه ڪئي وڃي ته سنڌ جي ٻين ڪيترن ئي شهرن جي ڀيٽ ۾ هن شهر ۾ تعليم جو رجهان تمام گهڻو آهي، هن شهر جي تعليمي رجهان جو اندازو سائين انور آخوند جي انهن گاڏين مان به لڳائي سگهجي ٿو جيڪي صبح جو ساجهر حيدرآباد، ڄامشورو ۽ نوابشاه جي مختلف يونيورسٽين ۾ نه رڳو شاگرد پر استادن سان گڏ ڪلارڪ ۽ ٻين ملازمن کي به کڻي اچن ٿيون، هن شهر جي تعليمي رجهان جو آئون اکين ڏٺو شاهد آهيان ڇاڪاڻ ته ڪجهه ڏينهن اڳ جڏهن منهنجو ڪنهن ذاتي ڪم سان هالا وڃڻ ٿيو جتي مان هڪ ڪالوني جي چوڪ تي 10 منٽن تائين بيٺو رهيس ۽ اتان کان ايندڙ ويندڙ شاگردن کي ڏسندو رهيس جيڪي شام جي وقت ٽيوشن پڙهڻ لاءِ مختلف ٽيوشن سينٽرن ۽ گهرن ڏانهن وڃي رهيا هئا، 10 منٽن دوران لڳ ڀڳ 50 کان 60 شاگردن جو ان چوڪ تان گذر ٿيو، انهن شاگردن کي ڏسي مونکي هڪ طرف خوشي به ٿي رهي هئي ته ٻئي طرف هالا شهر جي روڊ رستن ۽ انفراسٽرڪچر تي افسوس به ٿي رهيو هو، نه رڳو ايترو پر مون سان گڏ اعلي تعليم حاصل ڪندڙ هالا جا شاگردن تمام گھڻا ذهين، هوشيار ۽ محنتي پڻ آهن. مان هالا جي چونڊيل نمائندن کي اپيل ٿو ڪريان ته خدارا هن شهر جي بناوٽي حالت سڌاريو ۽ ٻئي طرف مان سڀني سنڌ واسين کي به گذارش ٿو ڪريان ته پنهنجن ٻارن کي وڌ کان وڌ تعليم ڏياريو ۽ باشعور شهري بڻايو ۽ جڏهن سڄي سنڌ جو تعليمي رجهان هالا جهڙو ٿي ويندو ته مان نٿو سمجهان ته اسان جي سونهاري سنڌ کي ڪابه طاقت ترقي کان روڪي سگهندي. سهيل جمالي قائدعوام يونيورسٽي نوابشاه